寄懶庵
作者：胡仲參
朝代：宋

paragraphs: 天寒日短道路長，白雲飛處知吾鄉。
大江之東渭之北，念我故人何可忘。
別來楊柳春依依，只今開到梅花香。
扁舟漫浪歸未得，京塵海裏安行藏。
身名未立仰天笑，牀頭夜夜鳴干將。
羨師物外無寵辱，庭前柏樹常蒼蒼。
吁嗟念羽飛不到，二千里外空相望。
五雲前墜滿室光，報師之意無以將。
篇詩濃墨纔淋浪，一聲雁過天南翔。